Jeanette Korsgaards far burde få hjemmepleje tre gange om dagen. Men han smider ofte personalet ud, og det betyder, at han må leve i uhumske forhold. Jeanettes far er 79 år og bor i en ældrebolig i Nørresundby. I mere end et år har hun oplevet problemer med, at hendes far ikke får den hjælp til personlig pleje og rengøring, som han har behov for. Det kommer blandt andet til udtryk ved et badeværelse, som er fyldt med gammel afføring, et soveværelse med indtørret urin på gulvet og et køleskab med gamle madvarer. -	Jeg bliver vred, og jeg bliver ked af det. Jeg tænker, om det virkelig er sådan, man behandler andre mennesker, siger Jeanette Korsgaard. Aalborg Kommune vil forsøge at finde en løsning Plejepersonalet må ikke tiltvinge sig adgang til en lejlighed, hvis borgeren siger nej. Og det kan skabe problemer som i tilfældet her, lyder det fra Rådmand for Senior og Omsorg i Aalborg Kommune. -	Selvom vi gentagende gange prøver at tage dialogen med borgerne om, at det er bedst, at vi kommer ind og får gjort rent og givet den pleje, de er visiteret til, så er der bare nogle, som siger, at de ikke vil have os ind. Og så kan vi ikke gøre noget. Det har vi ikke beføjelserne til, siger Kristoffer Hjort Storm (DF). Ifølge den nye rådmand er der i Aalborg Kommune omkring 50 borgere, som ofte ikke vil have hjemmeplejen inden for dørene, selvom de er visiteret til det. Derfor risikerer flere at leve under forhold, som hjemmeplejen ikke kan hjælpe med. Men det problem vil de nu se på, hvordan de kan løse. Burde ringe til de pårørende Dog mener Jeanette Korsgaard ikke, at hjemmeplejen altid forsøger ihærdigt nok at komme ind til hendes far. Hendes største problem er, at hjemmeplejen ikke kontakter hende og fortæller om problemerne. Men hvis din far er sur og smider dem ud, er det så ikke i orden, at de går? - Nej, det synes jeg ikke. Jeg synes, de er for hurtige til at give op og gå. Jeg kan forstå, hvis han råber og skriger af dem og kaster ting efter dem, så må man selvfølgelig gå, men man er jo nødt til lige at prøve en anden tilgang. Og i det mindste ringe til de pårørende, siger Jeanette Korsgaard. Kristoffer Hjort Storm vil fredag tale med Jeanette Korsgaard. -  Jeg kan kun appellere til, at man indgår i dialog med os. Både i det her tilfælde, men også i alle andre tilfælde, siger Kristoffer Hjort Storm.
Et badeværelse fyldt med gammel afføring og et soveværelse med indtørret urin på gulvet. Det syn har flere gange mødt Jeanette Korsgaard, når hun besøger sin far i Nørresundby.